- Rahvast oli rajal vahepeal sedavõrd palju, et suusatajatest tekkis suisa rong
Pühapäeval tähistas Valgehobusemäe suusa- ja puhkekeskus rahvusvahelist lumepäeva kogu päeva väldanud ettevõtmistega ning suusad pani alla ka president Kersti Kaljulaid, kes lahkus Valgehobusemäelt alles õhtu eel.
Keskuse juhataja Kalju Kertsmik tegi pühapäevasele üritusele reklaami juba nädala sees ning kutsus Valgehobusemäele lustima ja end koolitama kõiki inimesi, ka neid, kes suuskadel ja lumelauaga ennast kindlalt ei tunne. «Tulge proovige ja harjutage, võimalused on meil selleks väga head. Lisaks mäenõlvadele, kust saab alla lasta suuskade, lumelaua ja lumerõngaga, on kunstlume alla saanud ka kilomeetrine murdmaarada,» lausus ta.